b'\n_START_ARTICLE_\nIllvatnet\n_START_SECTION_\nPlaner for Illvatnet pumpekraftverk\n_START_PARAGRAPH_\nHydro Aluminium, som eier Herva kraftverk, har s\xc3\xb8kt om konsesjon for bygging av Illvatn pumpekraftverk som skal pumpe vann fra Fivlemyrane. Fivlemyrane er allerede et magasin i tilknytning til Fivlemyr kraftverk. Reguleringsh\xc3\xb8yden i Illvatn vil \xc3\xb8kes fra dagens 15 til 62 meter. Dette skal skje ved at laveste regulerte vannstand (LRV) settes ned til kote 1320. Illvatn er i dag, og vil fortsatt v\xc3\xa6re, et rent senkningsmagasin. Hensikten med tiltaket er \xc3\xa5 redusere mengden vann som g\xc3\xa5r utenom kraftverkene i tilknytning til Fortunreguleringen i perioder med flom, slik at vannet heller kan nyttes til vinterproduksjon. Ulempene med tiltaket er knyttet til friluftsliv i forbindelse med \xc3\xb8kt regulering._NEWLINE_Norges vassdrags- og energidirektorat (NVE) har gjort en samlet vurdering og ga sin innstilling til Olje- og energidepartementet den 26. juni 2014, der tiltaktet anbefales gjennomf\xc3\xb8rt. NVE legger vekt p\xc3\xa5 at tiltaket kan gjennomf\xc3\xb8res med f\xc3\xa5 store inngrep, og at det vil gi regulerbar vinterkraft. Av hensyn til landskap og friluftsinteresser om sommeren tilr\xc3\xa5r NVE at det prioriteres \xc3\xa5 fylle opp Illvatn s\xc3\xa5 fort som mulig p\xc3\xa5 v\xc3\xa5ren._NEWLINE_Pumpekraftverket er planlagt i fjellet i s\xc3\xb8r\xc3\xb8stre del av Fivlemyrane. Stasjonen er planlagt med ett vertikalt Francis pumpeaggregat med pumpeturbin. Maksimal slukeevne vil v\xc3\xa6re 15 m\xc2\xb3/s. Kraftverket vil gi en \xc3\xa5rlig produksjon p\xc3\xa5 rundt 113 GWh. NVE frar\xc3\xa5der samtidig at det gis konsesjon til Hydro for \xc3\xa5 bygge \xc3\x98yane kraftverk i samme vassdrag.'